CXXXV.  Monasterio S. Blasii asserit Burglensem. Eggenheimensem, Koltenbacensem ecclesias.   (Laterani, Jun. 8.) [  Ibid.,  p. 88]
ADRIANUS episcopus, servus servorum Dei, dilectis filiis GUNTHERO, abbati monasterii Sancti Blasii, ejusque successoribus, salutem et apostolicam benedictionem
Ea quae a fratribus nostris episcopis rationabiliter gesta esse noscuntur, in sua debent stabilitate consistere, et, ne alicujus temeritate in posterum valeant immutari, apostolicae sedis convenit auctoritate muniri. Quocirca, dilecti in Domino filii, vestris justis postulationibus grato concurrentes assensu, illud, quod de Burgilla cella et capella S. Joannis, quae in loco qui Egginheim dicitur, sita est, a bonae memoriae Udalrico, Constantiensi episcopo, et successore ejus Udalrico, consensu archipresbyteri ac caeterorum presbyterorum illius parochiae, statutum est, ad exemplar felicis memoriae papae Innocentii, auctoritate sedis apostolicae confirmamus, ut videlicet praedicta Burgila cella et ecclesia S. Joannis quae nimirum praefatis episcopis consentientibus in allodio constructae sunt, quod Werinherus et Wipertus ad conversionem venientes monasterio S. Blasii, in quo divino mancipati estis obsequio, canonice obtulerunt cum suis pertinentiis perpetuo jam dicti coenobii juris existant, ita tamen ut in praenominata Burgila cella vos libere et absque alicujus contradictione Domino serviatis, et in ecclesia S. Joannis Eggenheim in pede montis aedificata plebs divina percipiat sacramenta et unaquaeque suis contenta sit terminis, quemadmodum a praedictis episcopis noscitur institutum. Praeterea ecclesiam Choltenbach omni jure et facultate sua, sicut venerabilis frater Hermanus episcopus Constantiensis monasterio vestro concessisse, et scripto suo noscitur confirmasse, nos auctoritate sedis apostolicae confirmamus. Nulli ergo omnino hominum fas sit hujus nostrae confirmationis paginam temerario ausu infringere, aut ei modis aliquibus contradicere. Si quis autem id attentare praesumpserit, indignationem omnipotentis Dei et beatorum Petri et Pauli apostolorum se noverit incursurum. Datum Laterani, per manum Rolandi, sanctae Romanae Ecclesiae cardinalis et cancellarii, VI Idus Julii , indictione V, pontificatus domni Adriani papae IV anno III.
[ leg. Junii]